SDP:n varapuheenjohtaja, Tampereen kaupunginvaltuuston puheenjohtaja Sanna Marin on poistanut veropakolaisuutta ja veronkiertoa koskevan tviittinsä.

Sanna Marin tviittasi tiistai-iltana ehdotuksen, jonka mukaan:

”Mitä jos veropakolaisuudesta/veronkierrosta seuraisi kansalaisuuden menetys tai muu vastaava rangaistus.”

Tviitti herätti ihmetystä ja keskusteluun osallistuneet vastasivat muun muassa:

”estää veronkiertoa = estetään kansalaisten muutto ulkomaille kansalaisuuden menetyksen uhalla”

”jäi vaivaamaan se lain kieliasu, kaikista maastamuutoista lähtisi jatkossa kansalaisuus. Aika kylmää kyytiä”

”Tulojen optimointi ei ole rikos, ellei siihen sisälly laittomuuksia. Laillisesta toiminnasta ei voi rangaista”

Jouluaattona Marin poisti sen toteamalla, että ”juuri tällaiseen meta-keskusteluun kyllästyneenä poistin tuon twiittini”.

Lain mukaan Suomen kansalainen ei menetä Suomen kansalaisuuttaan edes silloin, kun hän saa toisen valtion kansalaisuuden.

Sen sijaan Suomen kansalaisuuden menettää automaattisesti 22-vuotiaana henkilö, jolla on myös toisen valtion kansalaisuus, ja jolla ei ole ollut riittävää yhteyttä Suomeen. Menettämisen uhasta on ilmoitettava etukäteen.

Niin ikään maamme kansalaisuuden voi menettää henkilö, joka on saanut sen hakemuksesta tai ilmoituksesta antamalla vääriä tai harhaanjohtavia tietoja. Lisäksi kansalaisuuden voi menettää, jos henkilö on saanut Suomen kansalaisuuden isän kansalaisuuden perusteella ja isyys kumotaan.

Suomen kansalainen voi vapautua Suomen kansalaisuudesta omasta pyynnöstään, jos hän on myös vieraan valtion kansalainen tai hän on saamassa vieraan valtion kansalaisuuden.